Broj: 711-I-1620-P-517-22/23-07-23

Zagreb, 28. srpnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), **u predmetu obveznice Ivane Hazulin Pospiš, OIB: ……………, direktorice trgovačkog društva KulTuRa Radoboj d.o.o.**,na 17. sjednici održanoj 28. srpnja 2023. godine, donosi sljedeću

 **ODLUKU**

1. **Propustom da po pisanom pozivu Povjerenstva, u danom roku, koji je protekao 19. kolovoza 2022., podnese pravilno i potpuno ispunjeni važeći obrazac imovinske kartice obveznika povodom stupanja na dužnost 25. prosinca 2021. godine, sa stanjem na dan 19. veljače 2022. godine, obveznica** **Ivana Hazulin Pospiš, direktorica trgovačkog društva KulTuRa Radoboj d.o.o., počinila je povredu** **članka 10. stavka 2. ZSSI-a.**
2. **Za povredu iz točke I. ove izreke, obveznici Ivani Hazulin Pospiš izriče se sankcija u obliku opomene.**

Obrazloženje

Povjerenstvo je u postupku prethodne (administrativne) provjere za propust podnošenja imovinske kartice u propisanom roku za obveznicu Ivanu Hazulin Pospiš, direktoricu trgovačkog društva KulTuRa Radoboj d.o.o., utvrdilo da navedena obveznica nije sukladno članku 10. stavku 2. ZSSI-a podnijela imovinsku karticu.

Slijedom navedenog, Povjerenstvo je temeljem članka 14. stavka 2. ZSSI-a Zaključkom Broj: 711-I-1533-IK-2283/22-01-22 od 27. srpnja 2022. godine, pozvalo obveznicu da u roku od 15 dana od dana primitka toga Zaključka ispuni obvezu podnošenja pravilno i potpuno ispunjenog važećeg obrasca imovinske kartice obveznika povodom stupanja na dužnost 25. prosinca 2021., sa stanjem na dan 19. veljače 2022., sukladno uputi iz obrazloženja Zaključka.

Obveznica je navedeni zaključak zaprimila 4. kolovoza 2022. godine te u roku koji je protekao 19. kolovoza 2022. godine nije podnijela imovinsku karticu.

Nadalje, Povjerenstvo je 9. svibnja 2023. godine putem obavijesti broj 711-I-973-P-517-22/23-02-24, obavijestilo imenovanu obveznicu da je utvrđeno postojanje pretpostavki za pokretanje postupka vezano za moguću povredu odredbe članka 10. stavka 2. ZSSI-a kojom je propisano da su obveznici dužni podnijeti imovinsku karticu u roku od 30 dana od dana stupanja na dužnost.

Obveznica je citiranu obavijest Povjerenstva zaprimila 26. svibnja 2023. godine te se na istu očitovala dopisom koji je u Povjerenstvu zaprimljen 5. srpnja 2023. godine i u kojem je navela da dužnost direktorice trgovačkog društva KulTuRa Radoboj d.o.o. obnaša volonterski te da zbog obiteljskih razloga, odnosno imovine bračnog druga, do trenutka kada je podnijela imovinsku karticu nije bila u mogućnosti dobiti potrebne informacije kako bi pravodobno i ispravno popunila karticu. U nastavku dopisa obveznica je navela da je 15. lipnja 2023. podnijela popunjenu imovinsku karticu sa svrhom podnošenja – stupanje na dužnost. Obveznica se naposljetku u dopisu ispričala zbog prekoračenja roka za popunjavanje imovinske kartice.

Uvidom u Registar imovinskih kartica Povjerenstvo je utvrdilo da je obveznica imovinsku karticu povodom stupanja na dužnost podnijela 15. lipnja 2023. gpdine, kako je i navela u očitovanju od 5. srpnja 2023. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

Kako obveznica nije u propisanom roku, ali niti u roku po pisanom pozivu Povjerenstva koji je protekao 19. kolovoza 2022. godine, podnijela imovinsku karticu povodom stupanja na dužnost, nesporno je da je time povrijedila odredbu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

 Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

U ovom konkretnom slučaju, Povjerenstvo je obveznici izreklo sankciju opomene. Prilikom odmjeravanja vrste sankcije Povjerenstvo je prije svega u obzir uzelo činjenicu da je obveznica imovinsku karticu povodom stupanja na dužnost podnijela po zaprimanju obavijesti Povjerenstva o postojanju pretpostavki za pokretanje postupka te se u svom očitovanju ispričala zbog prekoračenja roka. Nadalje, uzeto je u obzir da protiv obveznice kod Povjerenstva nije ranije vođen postupak za povrede ZSSI-a te slijedom toga, kao i temeljem naprijed navedenih okolnosti, Povjerenstvo smatra da je izricanje sankcije opomene svrsishodno u konkretnom slučaju.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Ivana Hazulin Pospiš, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana